	На шестия ден след като бяха видели двореца повторно, загубиха лоса на Анана. Докато спяха, един лъв го нападнал и след като успяха да го прогонят, наложи се сами да убият разкъсания хикву, за да му спестят мъченията. Единственото хубаво нещо бе, че така попълниха запасите си от месо поне за следващите три дни, след които то щеше да се развали. Сега Анана се качваше ту за единия, ту зад другия от мъжете. И това ги забавяше допълнително.